《题洪川驿》
宋代·唐庚

倦游征人鬓欲丝，膏车秣马东南驰。出门四顾迷路岐，闭户却南愁支颐。

鱼生釜灶鼠巢枝，夏畦千里成陂池。吾皇致治方无为，淫雨破块天何知。

劝君饮酒君勿疑，行使止尼良由时。未逃形数皆有涯，此独未信无穷期。

作者简介：唐庚，1070年～1120年在世，北宋诗人。字子西，人称鲁国先生。眉州丹棱（今属四川眉山市丹棱县）唐河乡人。哲宗绍圣（一○九四）进士（清光绪《丹棱县志》卷六），徽宗大观中为宗子博士。经宰相张商英推荐，授提举京畿常平。商英罢相，庚亦被贬，谪居惠州。后遇赦北归，复官承议郎，提举上清太平宫。后于返蜀道中病逝。